ธีระชัยกลัวเงินคงคลังมากไป
ขุนคลังอัดเงินกู้ไทยเข้มแข็งสั่งหาทางใช้ให้เหลือน้อยลง
4 ต.ค. 2554

ขุนคลังอัดเงินกู้ไทยเข้มแข็งสั่งหาทางใช้ให้เหลือน้อยลง
ธีระชัยกลุ้มใจ เงินคงคลังล้นกว่า 56 แสนล้าน อัดรัฐบาลชุดที่แล้วกู้เงินไทยเข้มแข็งมาแล้วไม่ได้ใช้ 
นายธีระชัย ภูวนาถนรานุบาล รมว.คลัง กล่าวว่า ขณะนี้การบริหารเงินคงคลังมีปัญหา เพราะมีเหลือจำนวนมากคาดว่าสิ้นปี 2554 สูงถึง 5 แสนล้านบาท และในปีงบประมาณ 2555 จะสูงถึงกว่า 6 แสนล้านบาท ซึ่งได้มอบนโยบายให้ผู้บริหารคลังที่เกี่ยวข้องบริหารจัดการให้ลดลง โดยการนำไปชำระหนี้คืนก่อนกำหนดก็ได้
ทั้งนี้ เงินคงคลังที่สูงมาก เป็นปัญหามาจากการกู้เงินในโครงการไทยเข้มแข็งที่บางส่วนยังไม่ได้ใช้ ทำให้เงินค้างอยู่ และทำให้มีภาระต้องจ่ายดอกเบี้ยโดยที่ไม่ได้ผลตอบแทนคืน ซึ่งหากมีการบริหารดีเงินคงคลังไม่ควรมีเกิน 1 แสนล้านบาท
“เวลานี้เรามีเงินสดสูงเกินไป ซึ่งอาจทำให้คนเข้าใจผิดว่า เรามีฐานะการคลังเข้มแข็ง จริงๆ แล้วไม่ใช่” นายธีระชัย กล่าว
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า ล่าสุด สถานะเงินคลัง ณ วันที่ 3 ต.ค. 2554 เหลือกว่า 4 แสนล้านบาทแล้ว โดยช่วงที่เพิ่มเป็น 5 แสนล้านบาทนั้น เพราะต้องมีการออกตั๋วเงินคลังเพื่อปิดบัญชีตอนสิ้นปีงบประมาณ 2554
อย่างไรก็ดี ยอมรับว่าสถานะเงินคงคลังอยู่ในระดับสูง ซึ่งเป็นเพราะรัฐบาลมีรายได้สูงกว่ารายจ่ายมาก และในปีงบประมาณที่ผ่านมา สบน.ก็ได้บริหารโดยไม่ออกตั๋วเงินคลังมาตลอด 10 เดือน
สำหรับเงินกู้ไทยเข้มแข็งนั้น มีอยู่ 5 หมื่นล้านบาท เป็นของทุกโครงการที่ยังมีเงินเหลือ ซึ่งต้องเบิกจ่ายภายในสิ้นปีนี้ โดยที่ผ่านมาจำเป็นต้องกู้ไว้เพราะกฎหมายพระราชกำหนดกู้เงิน 3.5 แสนล้านบาท กำหนดให้ต้องเบิกจ่ายเงินกู้ภายในสิ้นเดือน ธ.ค. 2554 แต่โครงการลงทุนมีไปถึงเดือน ก.ย.2555 และขณะนี้เบิกจ่ายไป 80-90% แล้ว
“ปัญหาเรื่องเงินคงคลังนี้ ถ้ารัฐบาลจะดูแลจริงๆ คงต้องแก้กฎหมาย เพราะไม่เช่นนั้น อย่างปีงบประมาณ 2555 นี้ กำหนดกู้ชดเชยขาดดุล 3.5 แสนล้านบาท ถ้าถึงเวลามีรายได้มากกว่ารายจ่ายอีก ก็ต้องมานั่งบริหารกันแบบนี้อีก ซึ่งที่ผ่านมา เราก็กู้ไปตามกฎหมาย” นายจักรกฤศฏิ์ กล่าว
ก่อนหน้านี้นายกรณ์ จาติกวณิช อดีต รมว.คลัง ตำหนิที่รัฐบาลกล่าวว่ารัฐบาลหมดเงินที่จะใช้ชดเชยช่วยน้ำท่วม ซึ่งไม่จริงรัฐบาลได้เหลือเงินไว้ให้ 3,000 กว่าล้านบาท รัฐบาลที่แล้วเหลือเงินคงคลังให้รัฐบาลนี้ถึง 301,044 ล้านบาทครับ ส่วนตอนผมมาเป็นรัฐบาลเหลือเงินไว้ให้ผมเพียง 52,878 ล้านบาท